Ompak poken i Pasar Kotanopan ari Sabtu, kehe mada Si Dudu marsadu tu sadu giot manabusi sipatu sikola ni anaknia Si Batu. I tonga dalan nida Si Dudu mada sada bayo na marlereng maroban indalu duruk tu duru-duru. Arani i bulus marlojong antong Si Dudu laos marsurak-surak: “Jooouuuu … adong bayo na manabu !” Alak pentong ro ro sada ma tu sadu. Dung lalu tu si, nida Si Dudu, ulu ni bayo na tarduru i marbujal ona tinggang indalu. Bayo i mang juguk tai marsitundu, sareto botohonna manudu-nudu lerengnia na suksuk tu duru-duru na i lambung rumpun ni bulu. Alak pe bulusma pajongjong bayo na manabu i tibu-tibu, oni itogu-togu alai torus tu bagas ni sada bayo partangga bulu. Di si, ambaen ngalina ari, isuru alai bayo i marsidudu. Salose pature alak na manabu, Si Dudu pentong torus kehe maia tu pasar marsadu.
Tolap tu pasar nida Si Dudu mang rami alak na pae-paulu. Di poken i adong alak na marjagal kue bolu, robung ni bulu, marmocom-mocom ingkayu, gulaen budu, sapu, indalu, soni juo na marjagal sipatu. Lalu tu lambung ni parjalan sipatu, mijurma ia sian sadu. Dung i, ituor iama sapasang sipatu ambaen ji anaknia Si Batu na marsikola i SR pitu kalas tolu. Lopeh manabusi sipatu, kehe musema ia orong tu julu giot manuor ingkayu dohot gulaen budu tu parjagalan ni amangboru Togu, na marjagal i lambung ni tugu. Ompak manuor-nuor gulaen budu, ibana pasuo dohot sada Bayo Datu. Marsapa Si Dudu: “Aha dei ubat ni ulu na poning sabariba amang bayo datu ? Bahat kalak mandok ubatna epeng karotes na balau, botul de lei amang Bayo Datu ?” Rontong ning Bayo Datu: “Olo, tutu !”.
Benna topek antong ari Sabtu, ipalalu Si Dudu kehe tu parjagalan ni bou Balu giot mangan kue bolu. Dung butong mangan kue bolu, mangkuling Si Dudu: “Tungkus jolo jau ambaen silua, bou Balu !” I tungkus bou Balu antong kue bolu, oni ilehen ia tu Si Dudu. Hum na mangalangka dope Si Dudu get kehe mulak tu julu manjalaki sihim ambaen panganon ni kudo, ro mada amangboru Binu mosa-osa manopotkon Si Dudu salaos mandok obar: “Songon na ronyang sotik uida kudomu !” Rontong ning Si Dudu: “Olo, arana mang tolu ari bo indape na unjung mandai sihim, amangboru !” Mangkuling mulak amangboru Binu: “Ngadong kuida na manggadis sihim poken on, osur maia na dong. Biama mei, Dudu?” Markerut boi ni Si Dudu mambege obar ni amangboru Binu salaos mangkuling: “Lahle bagian … mate mei kudongki baya, inda bisa iba on be tudia-dia marsadu !”
Pabege-bege kecek ni amangboru Binu dohot Si Dudu, ro jabat obar ni bou Balu: “Andigan mentong unjung sihim panganon ni kudo muloi do sian maso na rinca na robi, duhut dei dabole panganonna, bongakna uida homu !”